**CIVILSAMFUNDSPULJEN Små indsatser**

**Ansøgning: Besøg i Danmark af kvindenetværk fra Nicaragua med fokus på kvinders rettigheder og partnerskab.**

1. **Formål og relevans**

Formålet med kvindenetværkets udvekslingsbesøg i Danmark er at styrke netværksarbejdet i REMO med udgangspunkt i praksis omkring frivilligt socialt arbejde i lokalsamfundet og derigennem forbedre kvinders og pigers adgang til politiske, økonomiske og sociale rettigheder på øen Ometepe i Nicaragua. Desuden at styrke de interkulturelle bånd og partnerskabet mellem MAK (Mellemamerika Komiteen) og REMO (Red de Mujeres de Nicaragua, kvindenetværk fra Nicaragua). I den nuværende skrøbelige situation i landet kan indsatsen bidrage til, at REMOs aktiviteter genoptages, og til at de kan håndtere, hvordan de kommer videre i et polariseret og splittet samfund.

Indsatsen er vigtig, fordi interkulturel udveksling giver mulighed for at lære om og af andre erfaringer, perspektiver og livsformer. Denne læring vil berige partnerorganisationen og stimulere iværksættelsen af indsatser for at udvikle nye kompetencer og styrke kvindernes og pigernes position i forhold til deres rettigheder. Især på uddannelsesområdet ser kvinderne muligheder i at lære af den danske pædagogik, og derigennem finde løsninger på deres problemer og udfordringer. Dette gælder både de kvinder, der er aktive i REMO, og de kvinder/piger REMO yder støtte til, såvel som lokalsamfundet generelt.

*Geografisk og miljømæssig kontekst:*

Ometepe er 276 km2 i udstrækning og har 42.000 indbyggere. Den består af to kommuner med i alt 24 landsbyer/byer og tilhører Rivas-departementet. Fra de to hovedbyer går der færger til fastlandet. Øen består af to vulkaner med forskellige mikroklimaer. Ometepe er et UNESCO- certificeret biosfærereservat, underlagt strenge restriktioner med zoner, hvor der foregår bæredygtig erhvervsudøvelse, først og fremmest landbrug, turisme og fiskeri. Øens vigtigste afgrøder er bananer, ris, bønner og majs. Turismen er dels traditionel turisme med mindre hoteller og restauranter, dels alternativ, bæredygtig turisme (økoturisme og lokalsamfundsbaseret turisme).

*Social, økonomisk og politisk kontekst:*

Turismen, såvel den traditionelle som økoturismen, bygger i høj grad på investorer udefra, både nationale og udenlandske. Dette medfører, at familier fra øen sælger deres jorder, og at deres børn i nogle tilfælde ansættes som lønarbejdere i turistbranchen. Øen oplever både en voksende sex-turisme, stofmisbrug og alkoholisme, hvilket øger kriminaliteten og den sociale usikkerhed.

Den offentlige forvaltning og service på øen er svag og utilstrækkelig. Befolkningen er afhængig af at søge til fastlandet, når de har brug for en række forskellige serviceydelser eller har behov for adgang til offentlige institutioner. Det gør sig især gældende inden for områder som retspleje, sundhed og videregående uddannelser. Det kan nævnes som et paradoks, at der på øen er en lufthavn, men intet hospital.

Der er adgang til folkeskole på hele øen. Dog har skolerne i landsbyerne på grundskoleniveau (1.-6. klasse) kun klasser, der samler elever fra flere klassetrin, såkaldte ”multigrados”, mens der fra 7. – 11. klasse kun er lørdagsundervisning. I de to hovedbyer er der regulær skole fra 1. – 11. klasse, men der er høje dumpeprocenter og skolefrafald på øen, sammenlignet med resten af landet. Pigerne udgør en stor procentdel af frafaldet, og den almindeligste grund er graviditet. En faktor, der på øen opfattes som naturlig både i skoleverdenen og i en stor del af befolkningen.

Vold i alle sine udtryk er et stort problem på Ometepe. Fysisk, psykisk og seksuel vold mod kvinder og unge piger er udbredt, både inden for familien og i det offentlige rum. Volden accepteres i vidt omfang af familie, lokalsamfund og institutioner. Nicaragua har en lov imod vold mod kvinder, men desværre er den gennem de senere år blevet udsat for reformer, der på flere måder svækker loven. Kvindebevægelsen har oplevet, at det år for år bliver stadig sværere at hjælpe voldsramte kvinder og piger til rets-behandling, fordi politi og retsvæsen trækker sagerne i langdrag med absurde procedurer. Tidligere eksisterede der i politiet et såkaldt Børne- og Kvindekommissariat med ekspertise i voldssager mod børn og kvinder; det er nu nedlagt.

Generelt har civilsamfundet i Nicaragua og ikke mindst på Ometepe, et øsamfund ” langt væk”, gennem de senere år oplevet, hvordan statsmagten er blevet centraliseret, og hvordan det er blevet stadig sværere som civilsamfundsorganisation og borger at blive imødekommet i sine ønsker og behov af myndighederne, hvis ikke man tilhører regeringspartiet.

Dette har siden april 2018 givet ekstremt udslag i form af regeringens voldelige undertrykkelse af borgernes civile protester med flere hundrede dræbte og fængslede til følge.

Regeringen har nu vedtaget en såkaldt terrorlov, der kriminaliserer enhver form for protest mod regeringen og dermed suspenderer forsamlings- og ytringsfriheden. Situationen er meget utryg og befolkningen er splittet mellem dem, der støtter regeringen og dem, der gør oprør.

Kvindebevægelsen har, lige siden den nuværende præsident Daniel Ortega overtog magten i 2007, haft et stærkt modsætningsforhold til regeringspartiet FSLN. For at vinde valget i 2006 stemte FSLN for et totalt abortforbud for dermed at stå sig godt med den katolske kirke. Regeringens manglende anerkendelse af kvinders rettigheder medførte civile protester, men kvindebevægelsens demonstrationer i Managua blev mødt med moddemonstrationer af regeringstilhængere og urobetjente, også før den nuværende tilspidsede situation.

Den voldelige undertrykkelse ramte Ometepe i oktober 2018. Øen blev invaderet af politi og paramilitære, der gennemtrawlede øen og ransagede huse for at anholde og fængsle dem, de anså for regeringens fjender. Denne belejring stod på i tre måneder.

Den aktuelle, kritiske situation i Nicaragua har også haft stor betydning for de økonomiske forhold. Turismen er den hårdest ramte sektor, da stort set ingen turister besøger landet grundet de nuværende forhold. For befolkningen på Ometepe har det katastrofale følger, idet en stor del lever af turismen, både direkte og indirekte. Den deraf følgende arbejdsløshed og et væsentligt øget prisniveau har medført, at den allerede ret høje migrationsprocent af arbejdskraft er vokset.

1. **Partnerskabet/samarbejdspartnere**

Mellemamerika Komiteens REMO-baggrundsgruppe har siden 2012 støttet kvindenetværket. I baggrundsgruppen sidder p.t. fire frivillige kvinder, hvoraf to har været med fra starten og de andre to i 2 år. Alle har arbejdet med udviklingsarbejde og boet i Nicaragua gennem flere år og har således stor viden og personlig erfaring med den lokale kontekst, projektet udspiller sig i. Vi bidrager med viden og erfaringer inden for kvindearbejde, arbejde med børn og unge, lokaludvikling, kapacitetsopbygning, økologisk grønsagsdyrkning, virksomhedsdrift, medborgerdeltagelse, politisk deltagelse mm. Endvidere har vi alle fire gennem et aktivt liv opbygget et godt og mangfoldigt netværk i Danmark, der betyder, at vi kan trække på mange ressourcer under REMO-kvindernes besøg her. Også blandt Mellemamerika Komiteens medlemmer er der mange styrker at trække på, og vi vil under kvindernes besøg afholde en workshop med MAK, der giver mulighed for erfaringsudveksling om udvalgte temaer og styrkelse af partnerskabet.

Vi vil tilrettelægge besøget med fokus på læring, både i forhold til kvindernes egne indsatsområder og i forhold til det danske demokrati og politiske system. Det planlægges at afholde et offentligt møde, der vil give lejlighed til debat om medborgerdeltagelse og politisk deltagelse. Vi vil i forhold til organisering af besøget trække på hele Mellemamerika Komiteen og dens allierede, såvel fra Latinamerikanetværket af danske NGOer, som andre NGOer, MAK samarbejder med (i Fødevaresuverænitet m.fl.)

Vores partnerorganisation, kvindenetværket REMO, blev dannet i 2012 med deltagelse af 62 kvinder fra 23 landsbyer på øen Ometepe i Nicaraguasøen.

Netværket er bredt sammensat med hensyn til alder, beskæftigelse, og tro/overbevisning. Det er organiseret i en flad struktur med et koordineringsråd på 18 kvinder fra forskellige dele af øen, som mødes for at planlægge og evaluere arbejdet i netværket. Gruppen har fordelt forskellige opgaver mellem sig. Arbejdet i netværket foregår på frivillig basis. REMO har hovedsæde i landsbyen Santa Cruz, Altagracia Kommune, hvor de også driver et lille hostel. Det giver en gruppe kvinder en indtjening og virker som inspiration for andre kvinder. Kvinderne på øen bliver, som i resten af Nicaragua, diskrimineret på mange måder. Ved at mødes i netværket oplever de at høre om og tale med andre i samme situation som dem selv. Og ved at erfare, at de har fælles problemer, kan de gå sammen om at løse dem.

REMO har fokus på at fremme organisering af kvinderne og udvikle færdigheder til at kunne forsvare kvinders rettigheder i alle former og uanset alder. REMO har siden starten lagt flest kræfter i forebyggelse af vold og hjælp til voldsofre. De senere år har kvinderne også øget fokus på indtægtsgivende virksomhed, både for at dække egne behov og for at vise andre kvinder på øen veje til at få egne indtægter og dermed mindske den økonomiske afhængighed af manden.

Kvinderne i REMO samarbejder med kvindebevægelser og andre organisationer, der arbejder med kvindetemaer, lokaludvikling og øvrige temaer af interesse, både lokalt, nationalt og internationalt. Det er lykkedes dem at opnå resultater hos de lokale myndigheder, f.eks. i forbindelse med legalisering af jord, selvom det som tidligere nævnt er blevet stadig vanskeligere at blive hørt som civilsamfundsorganisation. De er aktive i forbindelse med mærkedage såsom kvindernes internationale kampdag 8. marts og den internationale dag for kvinders sundhed 28. maj.

Kvindenetværket har fokus på 5 indsatsområder:

1. **Kvinders sikkerhed og bekæmpelse af kønsbestemt vold**. Som netværk står REMO sammen om at sige fra overfor en mandschauvinistisk kultur og de overgreb, der finder sted. De har afholdt flere workshops om kvinders sikkerhed og rettigheder. En vigtig opgave i netværket er at ledsage piger og kvinder i alle aldre, som er eller har været udsat for vold, hvad enten det er i eller udenfor hjemmet. Det kan være til politi, retsvæsen eller andre myndigheder. Netværket tilbyder også krisehjælp og psykologsamtaler.
2. **Kvinder og miljø**. REMO har fokus på at beskytte jorden og vandet mod forurening og bevare naturen. Kvinderne har et stykke jord, som de dyrker på bæredygtig vis med biointensiv metode. Også rent drikkevand er et fokusområde.
3. **Kvinders sundhed**. Fokus på retten til at bestemme over egen krop, samt passe på den. For nyligt har REMO besluttet, at alle kvinderne i netværket skal tilbydes et vandfilterapparat og et økokomfur for at forebygge sygdomme som følge af forurenet drikkevand og røgfyldte køkkener.
4. **Kvinder og økonomi**. Fokus på initiativer, der giver kvinderne egne indtægter. Kvinderne har flere indtægtsgivende aktiviteter: Salg af grønsager fra den jord, de dyrker, drift af et lille hostel samt produktion og salg af økokomfurer. REMO kvinderne har besluttet, at donationerne fra en større indsamling i DK skal bruges til at starte en paraplyvirksomhed, der skal rumme alle de mindre virksomheder i forhold til legalisering, formelle papirer osv. Det er et større projekt, som gennem det sidste år har stået stille på grund af konfliktsituationen i landet. De får hjælp og rådgivning af en lokal organisation i forhold til det formelle i forbindelse med virksomhedsoprettelsen.
5. **Kvinders medborgerdeltagelse** – tværgående fokus, der rummes i de fire førnævnte indsatsområder.

Det skal fremhæves, at de fleste af REMOs aktiviteter har været vanskeliggjort siden urolighederne i landet startede.

REMO lægger vægt på, at uddannelse og selvudvikling skal være en del af processen i det frivillige arbejde. Denne tilgang forventer MAK at blive inspireret af.

MAKs REMO-baggrundsgruppe var REMOs første allierede efter netværkets stiftelse og har siden 2012 støttet kvindenetværket med løbende dialog, rådgivning og pengemidler. Gruppen har søgt penge fra mindre fonde til REMO, ligesom den har lavet indsamlinger i Danmark til støtte for kvinderne. REMO har præsenteret deres planer og budgetter for baggrundsgruppen, og på den baggrund har vi defineret, hvad vi kunne støtte. Vi har gennem perioden støttet følgende aktiviteter: opstartsaktiviteter (2012), udbredelse af kendskab til Lov imod Vold mod Kvinder (2013), juridisk bistand i jordkonflikt i kooperativ (2014 – 15), juridisk bistand til opnåelse af skøder på kvinders jord (2014 – ikke afsluttet), støtte til indretning og vedligehold af REMOs hostel (2015 – 17), oprettelse og dyrkning af grønsagshaver (2015 – 2017), igangsættelse af forarbejdning af produktion (tørring af frugt) (2017), støtte til REMOs ledsagelse af voldsramte kvinder (2017 – 18). Endelig har vi løbende støttet personlig og kollektiv kapacitetsudvikling af REMO samt styrkelse af selvværd, så de kan være gode rådgivere for andre kvinder. For hver finansiering har vi modtaget rapporter og regnskaber med bilag til gennemsyn.

|  |
| --- |
|  |

Baggrundsgruppen har løbende kontakt til kvinderne i REMO, både på mail og ved besøg i landet. Desuden har Baggrundsgruppen formidlet kontakt mellem REMO og henholdsvis en seniorbrigade (2016) og en brigade af unge (2017), som har hjulpet kvinderne med praktiske opgaver, som forbedring af deres hostel og etablering af højbede på jorden til grønsagsdyrkning. Besøgene hos REMO, både fra baggrundsgruppen og brigaderne har fremmet den gensidige inspiration og erfaringsudveksling organisationerne imellem. P.t. er samarbejdet mellem baggrundsgruppen i Danmark og REMO påvirket af den aktuelle politiske situation i Nicaragua, hvor brigadebesøg fra Danmark ikke er muligt på grund af for stor sikkerhedsmæssig risiko.

I forhold til den ansøgte indsats er det vores mål, at REMO-kvinderne ved deres besøg i Danmark kan blive inspireret til konkrete handlinger på deres 5 indsatsområder og videreudvikling af deres virksomhedsprojekt. Derudover er det et mål at styrke partnerskabet mellem de to organisationer. Da vi gennem 7 års samarbejde med adskillige besøg i landet har et godt kendskab til kvinderne og deres 5 indsatsområder, kan vi målrette besøget i Danmark til disse. MAK og REMO har udviklet et partnerskab præget af gensidig respekt og tillid. Vi ser frem til at få udviklet og beriget vores partnerskab yderligere ved, at REMO denne gang møder os i vores kontekst.

1. **Selve indsatsen**

Indsatsen er delt op i 3 etaper: Før, under og efter udvekslingsbesøget. Indsatsen vil være en milepæl for REMO set i forhold til de udfordringer, netværket har givet sig selv med iværksætteraktiviteter og de nye perspektiver, der forventes at vise sig efter udvekslingsbesøget.

Aktiviteter i forbindelse med indsatsen:

Forud for besøget (i Nicaragua): maj til august 2019

1. Workshop: Systematisering af REMOs arbejde og de resultater, de har opnået indtil dato.
2. Workshop: Videregivelse af REMOs historie til de nye kvinder i netværket for at alle kan høste læring af de opnåede resultater.
3. Udvælgelse af deltagere til udvekslingsbesøget og kollektiv forberedelse af besøget
4. Workshop: Forberedelse af indhold og information til udvekslingsbesøget

Under besøget i Danmark: september 2019

Aktiviteterne under REMOs besøg i Danmark er planlagt i forhold til de 5 indsatsområder, som er beskrevet under pkt. 2.

Det er ideen, at en del af besøget skal foregå på Samsø, da de to øer på flere punkter er sammenlignelige: Geografi, unik natur, frodighed med mulighed for varierede dyrkningsmuligheder, fokus på bæredygtighed samt fokus på lokale produktionsvirksomheder.

|  |  |  |  |
| --- | --- | --- | --- |
| **Temaer jvf. REMOS indsatsområder** | **Indsatsaktioner** | | |
| **Vi ønsker** | **Målgrupper** | **Planlagte aktiviteter i DK** |
| Indsats 1: Kvinder og vold  Arbejde med kvinder – specielt om voldstemaet | Udveksle erfaringer om kulturmønstret i behandling af vold på Ometepe vs Danmark | Kvinder der arbejder med vold, og voldsramte kvinder der modtager støtte | Grevinde Danner Stiftelsen eller anden  kvindekrisecenter  Offerrådgivningen  Kvindemuseet Århus |
| Indsats 2: Kvinder og miljø: Økologi, køkkenhaver, landbrug og forarbejdning af økologiske fødevarer | Lære anden praksis ift. bæredygtig og CO2 neutral turisme, økologisk jordbrug | Økologiske jordbrugere i Nicaragua | Andelssamfundet i Hjortshøj  Økologiens Have, Odder  Fælleshaven, Beder  Yduns Have, Samsø |
| Indsats 3: Kvinder og sundhed.  Selvudvikling | Sammenligne fordele og betingelser ift. kvinders sundheds-behandling og adgang til sundhedssystem. Metoder til selvudvikling | Kvinder, der er aktive i og/eller er støttet af REMO.  Piger og unge kvinder, der deltager i REMO’s uddannelsesforløb | Mødrehjælpen  Livsbanen- et projekt for unge i København  Politikere om sundhedsprogrammer  Oplæg om kvinder og brug af basisgrupper |
| Indsats 4: Indtægts-skabende virksomhed | Styrke REMO’s forretningsvision samt få inspiration ift. kvinders ejerskab til ejendom/jord | Kvinder i REMO, der deltager i indtægtsgivende aktiviteter og i opbygning af paraplyvirksomheden | Små produktions-virksomheder på Samsø.  Jordbrugsfonden, Samsø.  Bed and Breakfast konceptet |
| Indsats 5:  Undervisningssyste-met i DK. Medborgerdeltagelse.Den politiske situation i Nicaragua – noget om hvordan demokratiet fungerer i Danmark | Inspireres af pædagogikken i den danske undervisning mhp. at iværksætte undervisningsforløb.  Forstå det danske politiske system mhp.fortalervirksom-hed. | Børn og unge af begge køn, der deltager i de forskellige undervisnings-aktiviteter, som REMO tilbyder.  Kvinder der er organiseret i REMO | Besøg på skole.  Møde med kommunal- og folketingspolitikere.  Offentligt møde i København |
| Indsatsområde: Styrkelse af partner-skab MAK/REMO | Erfaringsudveksling  Det fremadrettede samarbejde | REMO kvinder, der besøger DK, MAK,  danskere med interesse for Nicaragua | Workshop med MAK Århus  Offentligt møde i København |

Der vil undervejs i besøget blive holdt evalueringsmøder med REMO-kvinder og MAK med erfaringsopsamling i forhold til de afholdte aktiviteter. Opsamlingen dokumenteres og nedskrives løbende.

Efter besøget:

Videreformidling af læring og igangsættelse af aktiviteter efter udvekslingsbesøget: oktober til december 2019.

Der vil være en præsentation af den høstede erfaringer for REMOs kernegruppe af aktive kvinder.

Herefter udarbejdes en aktivitetskalender for at udbrede læringen til de respektive grupper i forhold til de berørte temaer.

Der planlægges afholdelse af 5 workshops med kvinder, unge og børn for at videreformidle de temaer, der er valgt til erfaringsudvekslingen. Dette forløb fører til beslutningstagen om, hvordan perspektiverne, der er identificeret ved besøget, kan indlemmes i REMOs aktiviteter. De 5 workshops er planlagt til at omhandle følgende:

Workshop 1: Sammenligne kulturmønstre i forbindelse med behandling af voldsofre/voldsudøvere på Ometepe versus Danmark (15 deltagere)

Workshop 2: Inspiration omkring økologisk dyrkning og bæredygtig turisme (12 deltagere).

Workshop 3: Sammenligning af forhold omkring kvinders sundhed i Danmark og Nicaragua,

ligheder, forskelle og muligheder (2 X 15 deltagere, hhv. kvinder og unge).

Workshop 4: Hvordan kan de høstede erfaringer inspirere til at fremme REMOs vision om virksomhedsudvikling og kvinders adgang til ejendom/jord. (14 deltagere)

Workshop 5: Igangsættelse af uddannelsesaktiviteter med brug af erfaringer fra udvekslingen:

Udarbejdelse af handleplaner for børn, unge og voksne med kurser i relevante temaer. Fokus er på refleksioner over menneskelige udviklingsprocesser, hvor dannelse og pædagogik er en integreret del. 2 workshops for børn og unge (2X 20 deltagere) og en for voksne (14 deltagere).

De afholdte workshops vil blive brugt til formulering af nye mål for REMO og igangsættelse af pilotprojekter. I dette vil alle aktive kvinder i REMO deltage.

**Målgruppe**

Den direkte målgruppe, der dels er aktive i REMO, dels deltager i workshops består af i alt 125 børn og unge af begge køn og voksne kvinder.

Voksne kvinder (over 18 år): 70

Unge kvinder (13 – 18): 24

Unge mænd (13 – 18): 9

Piger (6 – 13): 11

Drenge (6 – 13): 11

Projektets indirekte målgruppe udgøres af familierne til den direkte målgruppe, og der forventes en afsmittende synergieffekt på resten af befolkningen i de 23 landsbyer, hvor REMO–kvinder er til stede.

**Risici**

Den nuværende skrøbelige situation kan vanskeliggøre den umiddelbare igangsættelse af nye aktiviteter. Vi vurderer, at REMOs gode forankring og netværk i lokalsamfundet betyder, at de er i stand til vurdere, hvordan de kan gennemføre workshops og pilotprojekter med målgrupperne uden risici.